OAV: Britaniyalik bokschi Tayson Fyurining ikkinchi doping-testida ham kokain izlari aniqlandi

Boks bo‘yicha superog‘ir vazn toifasida Butunjahon boks uyushmasi (WBA) va Butunjahon boks tashkiloti (WBO) versiyalari bo‘yicha jahon chempioni britaniyalik Tayson Fyurining ikkinchi doping-testida ham kokain izlari aniqlandi. Bu haqda ESPN telekanaliga tayanib, “TASS” xabar bermoqda.

Bokschining namunasi 21-sentabr kuni olingandi. Avvalroq Fyurining 22-sentabr kuni topshirgan doping-testida kokain aniqlangani haqida xabar berilgandi. Shuningdek, britaniyalik sportchi barcha kamarlaridan mahrum qilinishi mumkinligi ma’lum qilingan edi.
Keyinroq Tayson Fyuri kokain giyohvand moddasini iste’mol qilganini tan oldi. Bokschi depressiya tufayli so‘nggi to‘rt oyda ko‘p miqdorda kokain qabul qilganini ta’kidladi.
Ma’lumot uchun, Tayson Fyuri ukrainalik Vladimir Klichko bilan revansh jangini o‘tkazishi kerak edi. Dastlab jang 9-iyuldan 29-oktabrga, keyinroq esa 29-oktabrdan noma’lum muddatga qoldirildi.
Bokschilar o‘rtasidagi jang qoldirilishining rasmiy sababi sifatida Fyurining jarohati ko‘rsatilgan, ammo keyinroq OAV britaniyalik bokschi ruhiy muammolarga duch kelganini ma’lum qilgan edi.